ആലപ്പുഴ സൈക്കിള് സൗഹൃദ നഗരമാക്കണമെന്ന് ഡോ. പദ്മകുമാര് ആലപ്പഴ: ഹൃദയാരോഗ്യത്തിനു അനിവാര്യമായ എയ്റോബിക് വ്യായാമം സൈക്കിളിംഗിലൂടെ ലഭ്യമാകുമെന്നും ജീവിതശൈലി രോഗങ്ങളെ പ്രതിരോധിക്കാനുള്ള വ്യായാമവും സൈക്കിള് യാത്രയിലൂടെ ലഭിക്കുന്നതിനാല് ആലപ്പുഴ സൈക്കിള് സൗഹൃദ നഗരമാക്കണമെന്ന് ആലപ്പുഴ മെഡിക്കല് കോളജ് മെഡിസിന് വിഭാഗം മേധാവി ഡോ. ബി. പദ്മകുമാര് ആവശ്യപ്പെട്ടു. ഹെല്ത്ത് ഫോര് ഓള് ഫൗണ്ടേഷന് അത്ലറ്റിക്കോ ഡി ആലപ്പിയുടെ നേതൃത്വത്തില് സംഘടിപ്പിച്ച ലോക ഹൃദയദിന വിളബര ഹൃദയാരോഗ്യ സന്ദേശ സൈക്കിള് റാലി ഉദ്ഘാടനം ചെയ്തു പ്രസംഗിക്കുകയായിരുന്നു അദ്ദേഹം. സൈക്കിള് യാത്ര സുരക്ഷിതമാക്കുന്നതിനു നഗരപാതകള് നിര്മിക്കണം. വിദ്യാര്ഥികളും ജീവനക്കാരും സൈക്കിള് സവാരി ശീലമാക്കിയാല് അന്തരീക്ഷ മലിനീകരണം ഇല്ലാതാക്കാനും ആരോഗ്യ പ്രതിരോധശക്തി വര്ധിപ്പിക്കാനും സാധിക്കുമെന്നും അദ്ദേഹം പറഞ്ഞു. 1500 കിലോമീറ്റര് സൈക്കിള് സവാരി നടത്തിയ ആലപ്പുഴക്കാരായ ഡോ. രൂപേഷ് സുരേഷ്, പ്രജീഷ് ദേവസ്യ, സജു ജോണ്, ശ്യാംകുമാര് എന്നിവരെ ഹൃദയ ദിനത്തോടനുബന്ധിച്ച് ജില്ലാ പഞ്ചായത്ത് ഹാളില് നടക്കുന്ന യോഗത്തില് ആദരിക്കും. അഡ്വ. കുര്യന് ജയിംസ് അധ്യക്ഷത വഹിച്ചു. കെ. നാസര്, ദീപക് ദിനേഷ്, യൂജിന് ജോര്ജ്, ഹാഷിം ബഷീര്, ആന്റണി എം. ജോണ്, ഡോ. രൂപേഷ് സുരേഷ് എന്നിവര് പ്രസംഗിച്ചു.